b"\n_START_ARTICLE_\nLocul Potrivit\n_START_SECTION_\nDrepturi de autor \xc8\x99i lansare\n_START_PARAGRAPH_\nAproximativ 2 ani \xc8\x99i jum\xc4\x83tate au fost necesari pentru a produce piesa \xe2\x80\x9eLocul Potrivit\xe2\x80\x9d. Horia Moculescu a declarat: \xe2\x80\x9eAu venit la mine, mi-au spus despre ce este vorba, \xc8\x99i conform firii mele \xc8\x99i structurii mele am fost foarte deschis \xc8\x99i a ie\xc8\x99it un lucru surpinz\xc4\x83tor. Ideea \xc3\xaen sine [m-a convins].\xe2\x80\x9d_NEWLINE__NEWLINE_\xc3\x8entrebat dac\xc4\x83 piesa se datoreaz\xc4\x83 melodiei domnului Moculescu, Guess Who a r\xc4\x83spuns: _NEWLINE_\xe2\x80\x9eAbsolut, mie asta mi s-a p\xc4\x83rut \xc8\x99i ideea piesei. Am pornit de la piesa original\xc4\x83, pe care am g\xc4\x83sit-o acum vreo doi ani, am t\xc4\x83iat-o \xc8\x99i vreun an \xc8\x99i jum\xc4\x83tate am p\xc4\x83strat buc\xc4\x83\xc8\x9bica aceea, a\xc8\x99tept\xc3\xa2nd locul \xc8\x99i momentul potrivit pentru a face o melodie. \xc3\x8entre timp, am f\xc4\x83cut un album, Probe Audio, \xc3\xaen prim\xc4\x83vara lui 2009, dar nu am inclus piesa, pentru c\xc4\x83 am sim\xc8\x9bit c\xc4\x83 nu e momentul. Dup\xc4\x83 care am f\xc4\x83cut versurile, s-au apropiat alegerile \xc8\x99i s-au f\xc4\x83cut \xc8\x99i 20 de ani de la c\xc4\x83derea comunismului \xc8\x99i asta a fost.\xe2\x80\x9d_NEWLINE_Melodia a fost lansat\xc4\x83 la sf\xc3\xa2r\xc8\x99itul lunii septembrie a anului 2009 la matinalul postului de radio Kiss FM \xc8\x99i s-a bucurat rapid de succes. Melodia a fost \xc3\xaen 2010 cea mai difuzat\xc4\x83 pies\xc4\x83 \xc3\xaen limba rom\xc3\xa2n\xc4\x83 pe posturile radio / TV din Rom\xc3\xa2nia, conform companiei de monitorizare Media Forest. Piesa este disponibil\xc4\x83, de pe 8 decembrie 2009, pe posturile TV de muzic\xc4\x83.\n_START_SECTION_\nSuccesul\n_START_PARAGRAPH_\nGuess Who a reu\xc8\x99it s\xc4\x83 sparg\xc4\x83 barierele stilistice ale genului, venind cu un sound fresh, adres\xc3\xa2ndu-se \xc3\xaen special publicului deschis \xc8\x99i capabil s\xc4\x83 accepte evolu\xc8\x9bia soundurilor ce domin\xc4\x83 \xc3\xaen acest moment pia\xc8\x9ba interna\xc8\x9bional\xc4\x83. \xe2\x80\x9eLocul Potrivit\xe2\x80\x9d, cu un mesaj care rezoneaz\xc4\x83 profund cu problemele actuale ale rom\xc3\xa2nilor, l-a transformat \xc3\xaentr-o vedet\xc4\x83, l-a prezentat unui public mult mai mare dec\xc3\xa2t ascult\xc4\x83torii de hip-hop, \xc8\x99i a fost, \xc3\xaen primele trei luni ale anului 2010, cel mai difuzat clip autohton la televiziunile de profil. Al\xc4\x83turi de \xe2\x80\x9eManifest\xe2\x80\x9d, piesa a reu\xc8\x99it s\xc4\x83 revolu\xc8\x9bioneze pia\xc8\x9ba muzicii hip-hop \xc8\x99i s\xc4\x83 permit\xc4\x83 accesul acestui curent pe radio._NEWLINE__NEWLINE_Dorian Enache, managerul lui Guess Who, a declarat: _NEWLINE_\xe2\x80\x9eRadioul n-a fost niciodat\xc4\x83 preg\xc4\x83tit s\xc4\x83 primeasc\xc4\x83 hip-hop-ul \xc3\xaen playlist, au existat ni\xc8\x99te conjuncturi favorabile, at\xc3\xa2ta tot. \xc3\x8en acele momente favorabile am reu\xc8\x99it s\xc4\x83 g\xc4\x83sim printre altele \xc8\x99i \xc2\xabLocul Potrivit\xc2\xbb, care nu a fost o pies\xc4\x83 oarecare, este o pies\xc4\x83 excep\xc8\x9bional\xc4\x83 \xc8\x99i a\xc8\x99a, din punctul meu de vedere, ca manager, a \xc3\xaenceput o nou\xc4\x83 etap\xc4\x83 \xc3\xaen cariera lui Guess Who. Este o etap\xc4\x83 care are leg\xc4\x83tur\xc4\x83 cu industria muzical\xc4\x83, are leg\xc4\x83tur\xc4\x83 cu mediatizarea artistului Guess Who, cu expunerea lui la adev\xc4\x83rata valoare.\xe2\x80\x9d_NEWLINE_De asemenea, Grasu XXL a afirmat \xe2\x80\x9e\xc2\xabLocul Potrivit\xc2\xbb a intrat prin Dorian \xc8\x99i Dorian a fost omul care a deschis por\xc8\x9bile cu rapul pe radio. A pornit cu Puya, a urmat \xc2\xabLocul Potrivit\xc2\xbb \xc8\x99i pe urma a venit \xc2\xabAzi NU\xc2\xbb.\xe2\x80\x9d \xe2\x80\x9eLocul Potrivit\xe2\x80\x9d a fost aleas\xc4\x83 drept cea mai bun\xc4\x83 melodie a anului 2010 de c\xc4\x83tre membrii comunit\xc4\x83\xc8\x9bii gay din Rom\xc3\xa2nia. Homosexualii au considerat c\xc4\x83 piesa are un mesaj social \xc3\xaen care se identific\xc4\x83 \xc8\x99i ei.\n_START_SECTION_\nInterpret\xc4\x83ri live\n_START_PARAGRAPH_\n\xe2\x80\x9eLocul Potrivit\xe2\x80\x9d i-a adus premiul Best Hip-Hop de la ceremonia Romanian Music Awards 2010. Spike a fost c\xc3\xa2\xc8\x99tig\xc4\x83tor al aceluia\xc8\x99i premiu, cu melodia \xe2\x80\x9eScandal\xe2\x80\x9d. Au mai fost nominaliza\xc8\x9bi b\xc4\x83ie\xc8\x9bii de la B.U.G. Mafia, Grasu XXL cu Alex Velea \xc8\x99i Puya cu George Hora \xc8\x99i Kamelia. La gala premiilor, Guess Who l-a invitat pe scen\xc4\x83 pe Horia Moculescu pentru a interpreta piesa \xe2\x80\x9eLocul Potrivit\xe2\x80\x9d. De\xc8\x99i s-au ivit probleme tehnice, acestea au trecut neobservate datorit\xc4\x83 publicului care a c\xc3\xa2ntat fiecare vers, de la cap la coad\xc4\x83._NEWLINE_\xc3\x8en mai 2010, Guess Who a fost invitat la emisiunea Aten\xc8\x9bie se c\xc3\xa2nt\xc4\x83 de pe TVR 2. Artistul a interpretat live piesele \xe2\x80\x9eLocul Potrivit\xe2\x80\x9d (acompaniat la pian de Horia Moculescu) \xc8\x99i \xe2\x80\x9eCa Dou\xc4\x83 Flori\xe2\x80\x9d. Guess Who a interpretat melodia \xc8\x99i cu colegul s\xc4\x83u Spike \xc3\xaen emisiuni precum Divertis \xc8\x99i Neatza cu R\xc4\x83zvan \xc8\x99i Dani.\n_START_SECTION_\nVideoclip\n_START_PARAGRAPH_\nFilm\xc4\x83rile pentru videoclip s-au desf\xc4\x83\xc8\x99urat pe la jum\xc4\x83tatea lunii noiembrie a lui 2009 la Studiourile MediaPro (Buftea), pe platoul 2 - cel mai mare platou de chroma din Romania, cu 400 m\xc2\xb2 de green screen. Regizor a fost Marian Cri\xc8\x99an, c\xc3\xa2\xc8\x99tig\xc4\x83tor Palme d'Or la Cannes \xc3\xaen 2008, care se mai ocupase \xc3\xaen 2009 de videoclipuri rom\xc3\xa2ne\xc8\x99ti, printre care: \xe2\x80\x9eChange\xe2\x80\x9d \xc8\x99i \xe2\x80\x9eUndeva \xc3\xaen Balcani\xe2\x80\x9d (Puya), \xe2\x80\x9eAi vrea s\xc4\x83 ai\xe2\x80\x9d (Tudor Si\xc8\x99u) \xc8\x99i \xe2\x80\x9eVara Trecut\xc4\x83\xe2\x80\x9d (Voltaj). Realizarea a costat 5.500 de euro. La film\xc4\x83ri au fost prezen\xc8\x9bi Spike, Grasu XXl, Maximilian, Vlad (Agresiv), Zekko (Anonim), Junky \xc8\x99i Motzu._NEWLINE_Videoclipul are scene simbol pentru privitor: pionieri, steaguri, banane coapte \xc3\xaen h\xc3\xa2rtie de ziar pe \xc8\x99ifonier, demonstra\xc8\x9bii sportive. \xe2\x80\x9eA fost viziunea excelent\xc4\x83 a regizorului Marian Cri\xc8\x99an. El a avut \xc3\xaen cap \xc8\x99i scenariul\xe2\x80\x9d, spune Guess Who. A\xc8\x99a au ap\xc4\x83rut \xc3\xaen platoul 2 de la Buftea, \xc3\xaen plin\xc4\x83 toamn\xc4\x83 electoral\xc4\x83, patru pionieri \xc8\x99i o campioan\xc4\x83 la gimnastic\xc4\x83 aerobic\xc4\x83, Laura Cristache, plus un vechi \xc8\x99ifonier, \xe2\x80\x9ef\xc4\x83c\xc4\x83tor\xe2\x80\x9d de banane._NEWLINE_Pe 8 decembrie 2009, Guess Who relanseaz\xc4\x83 \xc3\xaempreun\xc4\x83 cu GSP (Gazeta Sporturilor) \xc8\x99i casa de discuri Cat Music albumul Probe Audio: acesta a fost redenumit Locul Potrivit/Probe Audio \xc8\x99i con\xc8\x9binea \xc3\xaen plus single-ul \xc8\x99i videoclipul \xe2\x80\x9eLocul Potrivit\xe2\x80\x9d, un remix Agresiv al piesei \xe2\x80\x9eGen\xe2\x80\x9d \xc8\x99i dou\xc4\x83 piese noi (\xe2\x80\x9eViseaz\xc4\x83\xe2\x80\x9d \xc3\xaen colaborare cu Camuflaj \xc8\x99i \xe2\x80\x9e07.03.2006\xe2\x80\x9d). P\xc3\xa2n\xc4\x83 pe 25 decembrie, la o prima num\xc4\x83rare, videoclipul a avut peste peste 250.000 de acces\xc4\x83ri pe YouTube."